**Ministru kabineta noteikumu projekta** **„Grozījumi Ministru kabineta 2012. gada 18. decembra noteikumos Nr. 940 „Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” ” sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Sugu un biotopu aizsardzības likuma 4. panta 4. un 20. punkts. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ministru kabineta 2013. gada 28. maija sēdes protokollēmuma (prot. Nr. 32 23.§) „Noteikumu projekts „Grozījumi Ministru kabineta 2000. gada 5. decembra noteikumos Nr. 421 „Noteikumi par īpaši aizsargājamo biotopu veidu sarakstu””” (turpmāk – protokollēmums) 3. punkts paredz Vides aizsardzības un reģionālās attīstības ministrijai (turpmāk – VARAM) līdz 2013. gada 31. decembrim, pamatojoties uz Zemkopības ministrijas (turpmāk – ZM) iesniegtajiem priekšlikumiem, izstrādāt un iesniegt izskatīšanai Ministru kabinetā noteikumu projektu par grozījumiem Ministru kabineta 2000. gada 5. decembra noteikumos Nr. 421 „Noteikumi par īpaši aizsargājamo biotopu veidu sarakstu” (turpmāk – noteikumi Nr. 421).  Ar vides aizsardzības un reģionālās attīstības ministra 2016. gada 22. jūlija rīkojumu Nr. 188 “Par Eiropas Savienības nozīmes biotopu izplatības un kvalitātes apzināšanas un darbu organizācijas metodiku” ZM izstrādātie īpaši aizsargājamo biotopu veidu noteikšanas kritēriji tika iekļauti „Eiropas Savienības nozīmes biotopu izplatības un kvalitātes apzināšanas un darbu organizācijas metodikā”.  Metodika pieejama:  <https://www.daba.gov.lv/public/lat/dati1/vides_monitoringa_programma/#inventmetodika>  Tā kā ZM izstrādātie biotopu veidu noteikšanas kritēriji būtiski atšķīrās no kritēriju pamatošanā izmantoto ZM pasūtīto zinātnisko pētījumu rezultātiem, bija nepieciešams papildu izvērtējums un ekspertu piesaiste grozījumu noteikumos Nr. 421 sagatavošanai. Ar vides aizsardzības un reģionālās attīstības ministra 2016. gada 21. oktobra rīkojumu Nr. 263 “Par darba grupas izveidi” tika izveidota darba grupa ZM izstrādāto priekšlikumu izvērtēšanai. 2016. gadā darba grupa tikās trīs reizes – 14. novembrī, 28. novembrī un 21. decembrī. Vienošanās par priekšlikumu iekļaušanu normatīvajā regulējumā netika panākta, un darba grupas locekļi nolēma nominēt ekspertus īpaši aizsargājamo biotopu veidu noteikšanas kritēriju izvērtēšanai.  Ekspertu grupa, tostarp eksperti, kas jau sākotnēji piedalījās kritēriju izstrādē, četrās sanāksmēs (2016. gada 18. janvārī, 27. janvārī, 8. februārī un 20. februārī) detalizēti izvērtēja ZM iesniegtos kritērijus un veica tajos labojumus atbilstoši ekspertu zināšanām un pieredzei par īpaši aizsargājamo biotopu veģetāciju un struktūras elementiem Latvijā. Viens no galvenajiem ekspertu grupas secinājumiem un labojumiem ZM priekšlikumos noteic, ka kritērijiem ir jākalpo kā mikroliegumu izveidošanas kritērijiem un attiecīgi tie jāiekļauj Ministru kabineta 2012. gada 18. decembra noteikumos Nr. 940 „Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu aizsardzību” (turpmāk – noteikumi Nr. 940), nevis noteikumos Nr. 421.  Šādu priekšlikumu VARAM piedāvāja darba grupai jau pirmajās sanāksmēs, tomēr toreiz darba grupas locekļi tam nepiekrita. 2017. gada 2. martā darba grupa tikās atkārtoti, lai pārspriestu biotopu ekspertu grupas darba rezultātus – rediģētos kritērijus īpaši aizsargājamu purvu, mežu un krūmāju biotopu, kuriem var veidot mikroliegumus, noteikšanai. Lai gan meža nozares pārstāvji, tostarp ZM, atkārtoti uzstāja uz kritēriju iekļaušanu noteikumos Nr. 421, VARAM, kā jau iepriekš, paskaidroja, ka grozījumus noteikumos Nr. 421 iespējams izdarīt ne ātrāk kā pēc biotopu inventarizācijas pirmās lauka sezonas.  Tādējādi, lai apmierinātu meža nozares prasības un intereses jau šajā gadā, ir sagatavots Ministru kabineta noteikumu projekts “Grozījumi Ministru kabineta 2012. gada 18. decembra noteikumi Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu" (turpmāk- noteikumu projekts).  Noteikumu projekts paredzēts, lai:  1. Papildinātu Ministru kabineta 2012. gada 18. decembra noteikumus Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” ar īpaši aizsargājamo mežu, krūmāju un purvu biotopu, kam var veidot mikroliegumus, noteikšanas kritērijiem, tai skaitā mežu, purvu un krūmāju definīcijām, biotopa aprakstu un robežvērtībām. Grozījumi paredz, ka mikroliegumus meža, purva un krūmāju biotopiem var veidot, ja biotops atbilst pielikumā ietvertajiem kritērijiem.  2. Aktualizētu noteikumu punktus, kas attiecas uz Dabas datu pārvaldības sistēmu, atbilstoši Ministru kabineta 2014. gada 9. jūnija noteikumiem Nr. 293 „Dabas datu pārvaldības sistēmas uzturēšanas, datu aktualizācijas un informācijas aprites kārtība”;  3. Precizētu normu par mikrolieguma statusa atcelšanu. | |
| 3. | Projekta izstrādē iesaistītās institūcijas | | VARAM konsultējās ar Dabas aizsardzības pārvaldi un vides nevalstiskajām organizācijām.  Kritēriju projektu izskatīja ar vides aizsardzības un reģionālās attīstības ministra 2016. gada 21. oktobra rīkojumu Nr. 263 “Par darba grupas izveidi” izveidota darba grupa, kurā iekļauti Dabas aizsardzības pārvaldes, ZM, meža nozares un vides nevalstisko organizāciju pārstāvji. | |
| 4. | Cita informācija | | Nav. | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Izdarot grozījumus Ministru kabineta 2012. gada 18. decembra noteikumos Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” netiks pārkāpts tiesiskās paļāvības princips, jo zemes īpašnieku un citu ieinteresēto tiesības netiek ierobežotas, bet tiek precizēts regulējums kādos gadījumos var tikt veidoti mikroliegumi mežu, krūmāju un purvu biotopiem. |
| 2. | | Tiesiskā regulējuma ietekme uz tautsaimniecību un administratīvo slogu | | Izdarot grozījumus Ministru kabineta 2012. gada 18. decembra noteikumos Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” tiek precizēts kādos gadījumos izpildoties noteiktiem kritērijiem var veidot mikroliegumus mežu, krūmāju un purvu biotopiem līdz ar to samazinot ietekmi uz tautsaimniecības un administratīvo slogu. |
| 3. | | Administratīvo izmaksu monetārs novērtējums | | Noteikumu projektā ietvertie nosacījumi neradīs jaunus obligātos informācijas sniegšanas pienākumus un nepalielinās esošo informācijas sniegšanas prasību apjomu, tāpēc netiks uzlikts papildu administratīvais slogs un neradīsies administratīvās izmaksas. |
| 4. | | Cita informācija | | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu.  Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļa vietnē <http://www.varam.gov.lv/> . |
| 2. | Sabiedrības līdzdalība projekta izstrādē | Sabiedrība var iepazīties ar noteikumu projektu, kas 2017. gada 10. martā publicēts VARAM tīmekļa vietnē <http://www.varam.gov.lv/> un Valsts kancelejas tīmekļa vietnē <http://www.mk.gov.lv/> |
| 3. | Sabiedrības līdzdalības rezultāti | Sadaļa tiks papildināta pēc komentāru saņemšanas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dabas aizsardzības pārvalde, Valsts meža dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas netiks izveidotas, un esošās institūcijas netiks likvidētas vai reorganizētas. |
| 3. | Cita informācija | Nav. |

Anotācijas III, IV, V sadaļa –  projekts šīs jomas neskar.

Vides aizsardzības un reģionālās

attīstības ministrs K. Gerhards

Vides aizsardzības un reģionālās

attīstības ministrijas valsts sekretārs R. Muciņš

Bunere, 67026917

[Sabine.Bunere@varam.gov.lv](mailto:Sabine.Bunere@varam.gov.lv)